**Sztranyiczki Gábor**

Sztranyiczki Gábor ([Szamosújvár](https://hu.wikipedia.org/wiki/Szamos%C3%BAjv%C3%A1r), [1930](https://hu.wikipedia.org/wiki/1930). [augusztus 10.](https://hu.wikipedia.org/wiki/Augusztus_10.)–) erdélyi magyar filozófus, filozófiai szakíró, [Sztranyiczki Mihály](https://hu.wikipedia.org/wiki/Sztranyiczki_Mih%C3%A1ly%22%20%5Co%20%22Sztranyiczki%20Mih%C3%A1ly) testvére. Felesége [Sztranyiczki Katalin](https://hu.wikipedia.org/wiki/Sztranyiczki_Katalin%22%20%5Co%20%22Sztranyiczki%20Katalin) szociológus.

Élete, és munkássága

Középiskoláit a szamosújvári főgimnáziumban kezdte, ahol 1944 októberének végén háborús baleset következtében elvesztette szeme világát. 1948-ig ugyanitt folytatta tanulmányait, majd 1950-ben a [kolozsvári](https://hu.wikipedia.org/wiki/Kolozsv%C3%A1r) [magyar nyelvű](https://hu.wikipedia.org/wiki/Magyar_nyelv) Kereskedelmi és Közigazgatási Fiúlíceumban érettségizett. A [Bolyai Tudományegyetemen](https://hu.wikipedia.org/wiki/Bolyai_Tudom%C3%A1nyegyetem)szerzett [filozófia](https://hu.wikipedia.org/wiki/Filoz%C3%B3fia) szakos érdemdiplomát (1954).

Pályáját a Bolyai Tudományegyetemen gyakornokként kezdte (1954–59), majd a [BBTE](https://hu.wikipedia.org/wiki/Babe%C8%99%E2%80%93Bolyai_Tudom%C3%A1nyegyetem)-n volt tanársegéd, tudományos kutató (1960–77), adjunktus (1978–90, amikor is nyugdíjba vonult). 1970-ben *Adalékok a társadalmi fejlődés hajtóerői fogalmának kritikai elemzéséhez* című dolgozatával elnyerte a filozófiai tudományok doktora címet.

Rendszeresen publikált a [Korunkban](https://hu.wikipedia.org/wiki/Korunk), [Igaz Szóban](https://hu.wikipedia.org/wiki/Igaz_Sz%C3%B3), [Utunkban](https://hu.wikipedia.org/wiki/Utunk), [A Hétben](https://hu.wikipedia.org/wiki/A_H%C3%A9t_%28foly%C3%B3irat%2C_1970%E2%80%93%29), valamint különböző [román nyelvű](https://hu.wikipedia.org/wiki/Rom%C3%A1n_nyelv) kiadványokban, folyóiratokban.

Nyugdíjba vonulása után egyfajta öndekonstrukcióra szánta rá magát. Újabb, egyelőre kéziratban lévő munkái: *Ész és idő.* *Az emberi jelen kérdőjelei* (1997, ebből egy tudományos közleményt, *A filozófiai ráció korunkban* címmel a Magyar Filozófiai Szemle közölt. 1994/4); *Jelzés értékű változások Mocs község etnikai térszerkezetében a XX. század második felében* (Kolozsvár, 2002).

Kötetei

* Gondolatok az emberi célról (Bukarest, 1974);
* Determinizmus és emberi lét (Bukarest, 1979);
* Nicolae Titulescu: *A béke dinamikája* (bevezető tanulmány és szövegválogatás, Bukarest, 1982)
* *Bolyongásaim egy felemás világban. Filozófiai esszé*; Polis, Kolozsvár, 2013
* *Párbeszéd másmagammal. Filozófiai tetemrehívás*; Polis, Kolozsvár, 2015

Társszerzője *A kommunista párt politikájának ideológiai alapjai* ([Gáll Jánossal](https://hu.wikipedia.org/wiki/G%C3%A1ll_J%C3%A1nos), Bukarest, 1979), a *Politikai rendszerünk, a forradalmi munkásdemokrácia* (Gáll Jánossal, Dacia, Kolozsvár-Napoca, 1987), és a *Kritikai vázlat a jelenkori polgári politikai doktrínákról* (Gáll Jánossal, [Kallós Miklós](https://hu.wikipedia.org/wiki/Kall%C3%B3s_Mikl%C3%B3s) előszavával, Bukarest, 1988) című köteteknek.

Forrás

https://hu.wikipedia.org/wiki/Sztranyiczki\_Gábor